اخوانى و أخواتى فوق سن الاربعين    السلام عليكم و رحمه الله و بركاته    ارجو ان تشاركونى باسهاماتكم فى هذا الموضوع ... وللعلم وطبقا لخبراء اللغه فان بدايه سن الاربعين هو سن الكهوله(اى والله و المعلومه دى مش من عندى ولو كانت غلط ارجو التصحيح)  يعنى للاخوه فوق سن الاربعين  فان هذا السن هو من المفروض ان يكون فيه الانسان قد حقق بعض احلامه و لن اقول معظمها فأرجو ان يدلى كل بدلوه ( حلوه دى ) و يقول لنا ايه كانت احلامه و ايه اللى قدر يحققه منها و ايه اللى ما قدرش يحققه يمكن يستفيد مننا جيل الشباب يا إما يعرفوا ان ما فيش فايده!!!!!! يا إما يأخذوا شويه امل.....  وأهميه ما فوق الاربعين انهم لحقوا فتره غنيه فى تاريخ مصر، يعنى شعرنا بالهزيمه سنه 67، وحسينا بالفرحه و الأمل اللى ماتحققش سنه 73 عشنا ايام الفن الجميل ايام ام كلثوم وعبد الحليم وعبد الوهاب ، وأهم حاجه اننا عشنا زمن  ثلاثه رؤساء( طبعا انا مش ناسى محمد نجيب لكن ده يقدر يقولوا اللى فوق الستين) انتم عارفين انها معجزه ممكن ما تتكررش تانى اننا عشنا زمن ثلاثه رؤساء أيوه معجزه ممكن ما تتكررش مع اجيال كتيره بعدنا لأن اخوانا اللى فى سن الثلاثين مؤكد ما يعرفوش الارئيس واحد و يارب يمد فى عمر اولادنا ويشوفوا رئيس تانى آميييييييييييييييين ، علشان انا ما أعتقدش إن اليوم ده ممكن نشوفه فى هذا الجيل؟؟؟؟؟؟؟    ارجو تعليقاتكم ..... مع الشكر